《次韵周伯谢绵袄长篇》
宋代·张纲

最宜为诰唐仲舒，上林子虚汉相如。喜君万事懒着眼，独向文章情未疏。

家贫肯恋儋石储，船漏则已那复袽。素志蹉跎雪侵鬓，青衫匍匐尘满裾。

可怜虞翻屯骨相，相逢呼我丈人行。夜闻抵掌论开边，怒发冲冠亦何壮。

鹴裘典尽终讳寒，忍寒悲歌行路难。绨袍恐贻范叔怒，长篇忽拜乌丝阑。

辞章典要古所尚，馀子碌碌何足仰。愿君回笔颂皇猷，偃武修文答灵贶。

天子亟欲闻尽言，前席还应虚黈纩。

作者简介：张纲(1083年—1166年)，宋代词人，字彦正，号华阳老人，润州丹阳（今金坛薛埠）人。他为官44年，“以直行己，以正立朝，以静退高”作为座右铭，天下人称其不负所言，被民众颂为“清官”典范。